1Paulus mananture kare anggota Majelis te palus hamauh, "Pahari handiai! Sampai andau toh aku dia mangkeme basala dengan Hatalla intu atei huangku tahiu pambelom ayungku." 2Metoh Paulus hamauh kalote, Imam Hai Ananias manyoho oloh je mendeng hila balikat Paulus manampar nyaman Paulus. 3Maka Paulus hamauh dengan imam hai te, "Hatalla pasti manampar ikau, oloh haliau je pura-pura barasih! Ikau mondok intu hete mahakim aku manumon hukum Moses, padahal ikau kabuat malanggar hukum te awim manyoho oloh manampar aku!" 4Kare oloh je hila silan Paulus hamauh dengan Paulus, "Ikau mahina imam hai ain Hatalla!" 5Paulus tombah, "Oh, aku dia katawan pahari handiai, je ie te imam hai. Punae huang Surat Barasih aton tarasurat, 'Ela ikau mahina pamimpin bangsa ayum.' " 6Paulus mite aton belahe bara kare anggota majelis te oloh bara golongan Saduki tuntang belahe tinai oloh bara golongan Parisi. Tagal te ie hamauh dengan majelis te, "Pahari handiai! Aku toh ije biti oloh Parisi, turonan Parisi. Aku inyidang intu hetoh awi aku percaya oloh matei tau belom haluli." 7Katika hamauh kalote, kare oloh Parisi tuntang kare oloh Saduki te nampara hakalawan sama arepe, sampai sidang te bapusit manjadi due golongan. ( 8Basa kare oloh Saduki percaya oloh matei dia tau belom haluli, malekat jaton, tuntang kare roh mahin jaton kea; padahal oloh Parisi percaya taloh te samandiai.) 9Maka lembut karidu je paham. Pire-pire oloh Parisi je manjadi guru agama mendeng tuntang malawan toto-toto. Ewen hamauh, "Manumon tirok ikei oloh toh isut mahin jaton kasalae! Mikeh puna aton roh atawa malekat je hakotak dengae!" 10Kalahi manjadi paham toto sampai komandan te mikeh ela-ela Paulus kareh ingarobut awi ewen. Jadi ie manyoho pasukan ayue haguet manduan Paulus bara bentok oloh are te tuntang mimbit ie akan markas. 11Alem je rahian tinai Tuhan Yesus mendeng intu silan Paulus tuntang hamauh, "Paabas ateim! Ikau jari manenga kasaksian tahiu aku hong Yerusalem. Ikau kareh musti manenga kasaksian te kea hong Roma." 12Hayak hanjewu andau ijee tinai, kare oloh Yehudi nampara mawi pakat. Ewen hasumpah dia kuman mihop helo bara ewen mampatei Paulus. 13Labih bara epat puluh biti kare oloh je mawi pakat papa kalote. 14Ewen haguet manalih kare imam kapala tuntang kare pamimpin Yehudi hayak hamauh, "Ikei jari hasumpah haya-hayak, dia handak kuman atawa mihop taloh en-en amon ikei hindai mampatei Paulus. 15Nah, toh kare pahari tuntang anggota Majelis Agama keleh mangirim surat akan komandan pasukan Roma te uka balaku ie mimbit Paulus haluli manaharep keton, kila-kilau jaka keton handak mariksa perkarae te labih titip hindai. Tuntang ikei tatap sadia uka mampatei ie helo bara ie sampai hetoh." 16Tapi aken Paulus, (anak betaue) mahining auh rencana pakat papa te. Maka ie haguet akan markas tuntang mansanan hal te akan Paulus. 17Paulus palus mantehau ije biti perwira tuntang hamauh dengae, "Imbit anak tabela toh akan komandan; ie aton taloh je handak ilapore akae." 18Perwira te mimbit anak tabela te manalih komandan tuntang hamauh, "Paulus, oloh tahanan te, mantehau aku tuntang balaku aku mimbit anak tabela toh manalih bapa; ie aton taloh je handak ilapore." 19Komandan te mimbing lengen anak te, palus mimbit ie mangabuat akan silae tuntang misek, "Ikau handak mansanan en akangku?" 20Anak tabela te tombah, "Kare oloh Yehudi jari pakat uka balaku Tuan mimbit Paulus manaharep Majelis Agama andau jewu, kila-kilau ewen handak mariksa tinai perkara te labih titip. 21Tapi ela Tuan manumon palakun ewen te, basa aton labih bara epat puluh biti oloh je manyahokan uka mimpa ie hong jalan. Ewen uras jari hasumpah dia handak kuman tuntang mihop amon ewen hindai mampatei Paulus. Metoh toh ewen mahin jari tatap; baya mentai panumah bara Tuan bewei." 22Komandan te hamauh, "Ela mansanan akan eweh bewei je ikau jari malapor taloh toh akangku." Palus ie manyoho anak tabela te buli. 23Limbah te komandan te mantehau due biti perwira, palus ie hamauh dengan ewen, "Nyadia due ratus prajurit dengan uju puluh tentara manongkang kuda tuntang due ratus tentara mahapan lunju uka haguet pukul jalatien hamalem toh kea akan Kaisarea. 24Nyadia kea kuda uka inongkang awi Paulus tuntang imbit ie dengan salamat sampai akan Gubernur Peliks." 25Palus komandan te manampa surat je kalotoh auhe, 26"Gubernur Peliks je paham ihormat. Tabe bara Klaudius Lisias! 27Oloh toh jari inawan awi kare oloh Yehudi tuntang karenga ewen mampatei ie jaka aku dia dumah mahapan pasukan tuntang manyalamat ie; basa aku mahining ie toh warga negara Roma. 28Awi aku mipen handak mangatawan en sapunae kasalan je indawa ewen mawi ie, maka aku mimbit ie manalih Majelis Agama ain ewen. 29Ternyata ie jaton mawi taloh en-en je mawi ie patut ihukum matei atawa inamean akan penjara. Kalahin ewen te baya kapaut tahiu kare hukum agaman ewen kabuat. 30Limbah te aton oloh mansanan akangku tege rencana papa kare oloh Yehudi mawi Ie. Jadi aku balalu mangirim Ie manalih Tuan Gubernur. Tuntang aku jari manyoho kare oloh je mandawa Ie uka mimbit pangaduan ewen mawi Ie manalih Tuan." 31Maka kare anggota tentara te malalus tugas ewen. Ewen manduan Paulus mimbit ie alem te sampai Antipatris. 32Andau jewue ewen manolak pasukan bakuda te marajur panjalanae dengan Paulus, tuntang ewen kabuat haluli akan markas. 33Katika pasukan bakuda te sampai hong Kaisarea, ewen manyampai surat te akan Gubernur, palus manyarah Paulus akae. 34Limbah Gubernur mambasa surat te, ie misek dengan Paulus bara kueh asale. Katika ie katawan Paulus te bara Kilikia, 35ie hamauh, "Iyoh! Aku akan mariksa perkaram, amon kare oloh je mangado ikau jari sampai intu hetoh." Palus ie marentah uka Paulus inahan huang istana Herodes.
bjn_Latn